### Beslutning

Byrådet kunne ikke tiltræde forslaget i byrådets møde den 4. november 2020.

**Beslutningsforslag fra Michala Lauritsen**

[adresse] og AKT-teams (Adfærd, Kontakt og Trivsel) har prøvet at hjælpe på skolerne i mange år uden succes. Det skal læres af Familieskolernes succes blandt medarbejdere, børn og deres forældre - og det er det, der skal udvides.

Familieskolerne skal køre videre, og der skal være en god og medinddragende behandling i udvalgene for Social og Beskæftigelse samt Børn og Unge. Det skal være muligt for alle skoler at kunne deltage i Familieskoler. Alle skoler skal derfor også have mulighed for at få hjælp til deres elever gennem Familieskolerne, evt. med familieklasser på de enkelte skoler som en mellemform. Opleves det, at børnene har behov for at komme væk fra stamskolen for at komme i trivsel, kan nærliggende skolerne bytte indbyrdes.

Samtidig skal der være krav om, at kommunen følger projektet langt mere kontrolleret end det tidligere har været tilfældet. Både SDQ (Strength and Difficulties Questionnaire) og FIT (Feedback Informed Treatment) skal gennemføres blandt alle medarbejdere, elever og forældre, så resultaterne kan bruges, vurderes og fremlægges.

Familieskolen har været det eneste tilbud, hvor medarbejdere fra "BørneTelefonen" har kunne henvise børn med stress, angst, selvmordstanker m.m. til. Det at få barnet væk fra den skole, hvor mistrivslen eller fraværet er, har vist sig at være godt. Børnenes arbejde med deres individuelle udfordringer to dage om ugen, i trygge rammer, med familie opbakning og så hjem på egen skole i tre dage og prøve om de værktøjer, der er tillært, var nok. Og efterfølgende gentage dette i de uger der var behov for. Der er lige nu børn, der står og venter på at komme på Familieskolen til januar 2021. Disse børn i mistrivsel kan ikke få et andet tilbud til den tid, hvis Familieskolerne lukkes uden etablering af et velafprøvet tilbud med gode resultater.

Disse høringssvar taler for sig selv:

Malthe Ravn, tidligere medarbejder i Familieskolen samt nuværende tillidsrepræsentant på Sødalskolen

* "Gennem mine 3 år i familieskolen lærte jeg meget, af familieskolens dygtige medarbejdere, om værdien af flerfamilieterapi. Og jeg har ved selvsyn set, hvor mange familier der har haft stort udbytte af at komme i [adresse]. Det har de, fordi formålet for familieskolen har været: øget inklusion, læring og trivsel samt et styrket samarbejde mellem forældre og lærere/skole og at Indsatsen har skulle bidrage til at undgå mere indgribende indsatser og til at eleven fortsætter i almenklassen."

Aarhus Lærerforening

* "Foreningen udtrykker dog bekymring for, om det store fokus på fravær alene bliver styrende for de indsatser, der skal til for at hjælpe børnene, de unge og deres familier. Det tilbud, der er ved Familieskolen i [adresse], har mange facetter. Fravær er en del af udfordringen for de børn og familier, der går på familieskolen, men det er vigtigt at forholde sig til, at der bag højt fravær ligger årsager og udfordringer som mistrivsel, manglende relationer og venskaber og eller manglende større og forståelse fra familien."

Aarhus Skolelederforening

* "Kvaliteten ved Familieskolen er det tætte samarbejde mellem barn, forældre og de professionelle. Aarhus Skolelederforening har oplevet, at familieskolen har været med til at sætte struktur på barnets og familiens dag og styrket forældrerollen. Familieskolen er blevet evalueret men evalueringen sker på et spinkelt grundlag hvilket også° fremgår af evalueringsmaterialet. Umiddelbart kan det være svært at forstå° at Elevtrivselsmålingen indgår som valid data i evalueringen. For hvad svarer barnet ind i "hjemklassen", "Familieskolen" eller noget helt tredje?"

Forslag til finansiering:

1. Hvad koster et magistratsstyr? Det virket som et tungt system og giver lang behandlingstid og tager flere gang i byrådet, Vi kan så give rådmands lignende egenskaber til udvalgsformænd/-kvinder/-personer så der stadig er en bred og demokratisk styring. Jeg tænker der ligger en stor besparelse her, der kan få udløst penge til mere trivsel og velfærd?
2. Opsparinger over 5 % fjernes og går til borgerforslag.
3. Opsparingen på 10 mio. til velfærdsteknologi halveres.
4. Direktørgruppens innovationsmidler en opsparing på 5 mio. halveres
5. Nedsæt central opsparing fra 2 % til ½ % (vil give ca. 42 mio.)

### Sagens forløb

07-10-2020 Aarhus Byråd
Sagens behandling blev udsat i byrådets møde den 7. oktober 2020.
 04-11-2020 Aarhus Byråd
Byrådet kunne ikke tiltræde forslaget i byrådets møde den 4. november 2020.